
[bookmark: TextBodyBegin]Az Európai Parlament,
–	tekintettel a gyermek jogairól szóló ENSZ-egyezményre,
–	tekintettel az Egyesült Nemzetek Közgyűlésének a bűnmegelőzés és a büntető igazságszolgáltatás területén a szervezett bűnözői és terrorista csoportok által a gyermekekkel szemben elkövetett erőszak megelőzéséről és az ellene való küzdelemről szóló 79/188. sz. határozatára,
–	tekintettel az Egyesült Nemzetek Gazdasági és Szociális Tanácsának a terrorista csoportokkal kapcsolatba hozható gyermekekkel, köztük az e csoportok által toborzott és kizsákmányolt gyermekekkel való bánásmódról szóló 2024/12. sz. határozatára,
–	tekintettel „A ProtectEU-ról (2025–2030): Európai belső biztonsági stratégia” című, 2025. április 1-jei bizottsági közleményre (COM(2025)0148),
–	tekintettel az Europol „Az Európai Unió súlyos és szervezett bűnözés általi fenyegetettségének értékelése (EU-SOCTA), 2025” című jelentésére,
–	tekintettel a gyermekek bűnözéssel szembeni védelméről szóló, küszöbön álló uniós cselekvési tervre,
–	tekintettel az EU és az ENSZ Kábítószer- és Bűnügyi Hivatala (UNODC) által indított STRIVE Juvenile projektre és annak értékelési megállapításaira,
[bookmark: _Hlk231207339]–	tekintettel a digitális szolgáltatások egységes piacáról és a 2000/31/EK irányelv módosításáról szóló, 2022. október 19-i (EU) 2022/2065 európai parlamenti és tanácsi rendeletre (a digitális szolgáltatásokról szóló rendelet)[footnoteRef:2], különösen annak a kiskorúak online védelmére, a jogellenes tartalomhoz és a káros online magatartáshoz kapcsolódó rendszerszintű kockázatok értékelésére és csökkentésére, az ajánlórendszerekre, valamint az online óriásplatformok és keresőprogramok felelősségére vonatkozó rendelkezéseire, [2:  	HL L 277., 2022.10.27., 1. o., ELI: http://data.europa.eu/eli/reg/2022/2065/oj.] 

–	tekintettel a kiskorúak védelméről szóló, a digitális szolgáltatásokról szóló rendelet szerinti, 2025. július 14-i bizottsági iránymutatásokra[footnoteRef:3], [3:  	HL C, C/2025/5519, 2025.10.10., ELI: http://data.europa.eu/eli/C/2025/5519/oj.] 

–	tekintettel az Europol 2024. november 12-i, „The recruitment of young perpetrators for criminal networks [A fiatal elkövetők bűnszövetkezetekbe való toborzása]” című hírszerzési értesítésére,
–	tekintettel az UNICEF Innocenti – Kutatási és Előrejelzési Nemzetközi Iroda „Children’s Involvement in Organized Violence: Emerging trends and knowledge gaps [A gyermekek szervezett bűnözésben való részvétele: Kialakulóban lévő tendenciák és ismeretbeli hiányosságok]” című, 2024. szeptemberi munkadokumentumára,
–	tekintettel az EU gyermekjogi stratégiájára és a kábítószer elleni uniós stratégiára,
–	tekintettel Állampolgári Jogi, Bel- és Igazságügyi Bizottságának „Radicalisation online, with a focus on the recruitment of children for organised crime and terrorism [Az online radikalizálódás, különös tekintettel a gyermekek szervezett bűnözés és terrorizmus céljából történő toborzására]” című, 2025. június 4-i meghallgatására,
–	tekintettel a Mehdi Kessaci meggyilkolásáról és a kábítószer-kereskedelem elleni ambiciózus európai fellépés szükségességéről szóló, 2026. január 20-i állásfoglalására[footnoteRef:4], [4:  	Elfogadott szövegek, P10_TA(2026)0007.] 

–	tekintettel a büntetőeljárás során gyanúsított vagy vádlott gyermekek részére nyújtandó eljárási biztosítékokról szóló, 2016. május 11-i (EU) 2016/800 európai parlamenti és tanácsi irányelvre[footnoteRef:5], [5:  	HL L 132., 2016.5.21., 1. o., ELI: http://data.europa.eu/eli/dir/2016/800/oj.] 

–	tekintettel eljárási szabályzata 136. cikkének (2) bekezdésére,
A.	mivel a szervezett bűnözői és terrorista csoportok operatív stratégiáik részeként egyre gyakrabban toboroznak és zsákmányolnak ki gyermekeket, többek között annak érdekében, hogy megvédjék a felnőtt elkövetőket a felderítéstől és a büntetőeljárástól, valamint kiterjesszék az illegális tevékenységeket;
B.	mivel az Europol 2024. novemberi hírszerzési értesítése azt mutatja, hogy a bűnözői hálózatok által toborzott kiskorúak jellemzően nem állnak közvetlen kapcsolatban a szervezetek magasabb szintjeivel, és bűnözői szolgáltatókon keresztül mozgósítják őket; mivel ezek a kiskorúak korlátozott ismeretekkel rendelkeznek a hálózatok felépítéséről, és gyakran nincsenek róluk a bűnügyi nyilvántartásban tárolt adatok, ezért alacsony kockázatú szereplők, akik letartóztatásuk esetén kevésbé tudnak hasznos információkkal szolgálni a bűnüldöző szervek számára;
C.	mivel a gyermekek szervezett bűnözői és terrorista csoportok általi toborzása és kizsákmányolása sérti a gyermekek alapvető jogait, többek között méltóságukat, és súlyos következményekkel jár biztonságukra és jövőjükre nézve; mivel a gyermekek szervezett bűnözői hálózatok általi toborzással szembeni kiszolgáltatottsága kumulatív és interszekcionális kockázati tényezőkből, többek között az összetartozás érzésének hiányából, a kedvezőtlen gyermekkori tapasztalatokból és a mentális egészséggel kapcsolatos kihívásokból ered, amelyeket szándékosan kihasználnak; mivel a hatékony megelőzéshez olyan integrált válaszokra van szükség, amelyek kezelik ezeket a tényezőket;
D.	mivel a gyermektoborzás elsősorban humanitárius problémából a szervezett bűnözés rendszerszintű előmozdítójává vált, beágyazódott a bűnözői hálózatok működési modelljeibe, és akadályozza a békét, a biztonságot és a fejlődést; mivel a gyermekeket toborzó bűnözői csoportok aláássák az EU biztonságát, táplálják a bűnözést, és generációkon át állandósítják az erőszak és a bizonytalanság ördögi körét;
E.	mivel ezeket a gyakorlatokat elősegítik bizonyos technológiai fejlesztések, amelyek normalizálhatják és ösztönözhetik a gyermekek bűnözői magatartását;
F.	mivel az Europol 2024. évi feltérképezése az EU-ban 821 nagy kockázatú bűnözői hálózatot azonosított, amelyek a becslések szerint 92–188 milliárd EUR éves bevételt termelnek, ami az EU GDP-jének mintegy 0,7–1,4%-át teszi ki[footnoteRef:6]; mivel a kiskorúak az illegális piaci tevékenységek több mint 70%-ában részt vesznek, beleértve a kábítószer-kereskedelmet, a zsarolást, az online csalást, a pénzmosást, a tiltott tűzfegyver-kereskedelmet és az „erőszak mint szolgáltatás” rendszereit, és a bűnözői hálózatok akár már 12 éves kortól kihasználhatják a gyermekeket olyan feladatokra, mint az utcai kábítószer-árusítás, a készpénzfutárkodás és a kábítószer szállítókonténerekből való kiszedése; [6:  	Az Europol 2024. április 4-i, 2026 májusában frissített jelentése: „Decoding the EU’s most threatening criminal networks [Az EU legnagyobb fenyegetést jelentő bűnözői hálózatai működésének elemzése]”.] 

G.	mivel a bűnszervezetek szisztematikusan a rendkívül kiszolgáltatott helyzetben lévő gyermekeket veszik célba, különösen azokat, akik társadalmi-gazdasági kirekesztéssel, iskolai lemorzsolódással és a család felbomlásával szembesülnek, vagy migráns gyermekeket, kihasználva gazdaságilag bizonytalan helyzetüket, társadalmi marginalizálódásukat és a kockázatokkal kapcsolatos tudatosságuk hiányát;
H.	mivel a lányok és a fiatal nők egyre nagyobb mértékben vesznek részt a szervezett bűnözésben, bár a büntető igazságszolgáltatási rendszerek gyakran figyelmen kívül hagyják őket, és Nyugat- és Dél-Európában az emberkereskedelem azonosított áldozatainak 22%-át kényszerítik bűncselekményekre, elsősorban kábítószer-kereskedelemre;
I.	mivel a tűzfegyverek tiltott kereskedelme és a pirotechnikai termékek illegális használata hozzájárult ahhoz, hogy az alacsony szintű bűncselekményekről áttérjenek a kiskorúakat bevonó súlyosabb és erőszakosabb bűncselekményekre, beleértve a zsarolást és a gyilkosságokat is; mivel a bűnözői toborzók jelentős pénzügyi ösztönzőket kínálhatnak a kiskorúaknak, amelyek néhány ezer EUR-tól a gyilkosságok esetében akár 20 000 EUR-ig terjedhetnek;
J.	mivel a kábítószerrel kapcsolatos megfélemlítés és kényszerítés az elsődleges módja annak, ahogy a szervezett bűnözői hálózatok adóssággal, behálózással (grooming) és erőszakkal toborozzák és kizsákmányolják a gyermekeket; mivel az ilyen hálózatok határokon átnyúló kiterjedése azt jelenti, hogy ezeket a jelenségeket nem lehet kizárólag nemzeti fellépéssel megfelelően kezelni;
K.	mivel a kábítószerpiacok bővülése riasztó szintre emelte a kiskorúak bevonását, amint azt a fontos logisztikai csomópontok, köztük a kikötők használatának ugrásszerű növekedése is bizonyítja; mivel a szervezett bűnözés jelenlegi fogalommeghatározása nem fejt ki harmonizált hatásokat az uniós tagállamokban, ami megnehezíti az adatgyűjtést és az összehasonlíthatóságot, és mivel a szervezett bűnözésben részt vevő kiskorúakra vonatkozó adatok szűkösek, gyakran megbízhatatlanok és alig összehasonlíthatók a büntetőjogi felelősségre vonhatóság eltérő korhatára és az alacsony bejelentési arány miatt;
L.	mivel a gyermekek szervezett bűnözői csoportok általi toborzásának kiváltó oka a közszolgáltatásokba – többek között a megelőzésbe, az oktatásba és az egészségügyi szolgáltatásokba – történő beruházások elégtelensége;
M.	mivel a széttagolt intézményi válaszok, valamint a gyermekvédelmi rendszerek, az igazságügyi hatóságok, a biztonsági ügynökségek és a digitális szabályozók közötti elégtelen koordináció olyan hiányosságokat teremtenek, amelyeket a bűnözői csoportok kihasználnak; mivel a Parlament Mehdi Kessaci marseille-i meggyilkolásáról szóló állásfoglalása elítélte a fiatalok bűnbandák általi szisztematikus toborzását, és fokozott megelőzésre, védelemre és büntetőeljárás alá vonásra szólított fel, beleértve a kiskorúaknak a kizsákmányolás elől való meneküléshez és a társadalomba való visszailleszkedéshez nyújtott külön támogatást is;
N.	mivel az Europol annak érdekében, hogy azonosítsa a gyermekek közösségi médián és üzenetküldő platformokon keresztül történő toborzására irányuló erőfeszítéseket, 2025 áprilisában a technológiai vállalatokkal való koordináció céljából „GRIMM” néven operatív munkacsoportot hozott létre, amelyet Svédország vezet, és amely Belgium, Dánia, Finnország, Franciaország, Németország, Hollandia és Norvégia rendőrségét tömöríti;
O.	mivel a tényeken alapuló megközelítések, például az EU és az UNODC STRIVE Juvenile projektje keretében kidolgozott megközelítések bizonyítják a megelőzést előtérbe helyező, ágazatközi, traumatudatos, a nemek közötti egyenlőség szempontját érvényesítő és gyermekközpontú válaszok hatékonyságát;
1.	határozottan elítéli a gyermekek szervezett bűnözői és terrorista csoportok általi toborzásának és kizsákmányolásának valamennyi, online és offline formáját;
2.	elismeri, hogy a gyermekek toborzása a gyermekek elleni súlyos bűncselekménynek és az emberi jogok súlyos megsértésének minősül; hangsúlyozza, hogy ez egy folyamatosan változó belső és külső biztonsági fenyegetés az Európai Unió számára, amely olyan átfogó választ igényel, amely a védelemre, a korai megelőzésre, a jogokhoz való hozzáférésre és az oktatás folytonosságára összpontosít, összekapcsolja a belső biztonságot, az igazságszolgáltatást, a szociális és oktatási rendszereket, valamint a gyermekek védelmét szolgáló környezet keretének offline és online megerősítését célzó stratégiákat és intézkedéseket;
3.	emlékeztet arra, hogy a gyermek mindenekelőtt gyermek, és ennek megfelelően kell kezelni, és felhívja a tagállamokat annak biztosítására, hogy a gyermek mindenek felett álló érdeke mindig elsődleges szempont legyen;
4.	felhívja a Bizottságot és a tagállamokat, hogy a gyermekek bűnözéssel szembeni védelméről szóló, küszöbön álló uniós cselekvési tervben kifejezetten ismerjék el kiemelt területként a szervezett bűnözői és terrorista csoportok általi gyermektoborzás megelőzését és az arra adott válaszokat; kéri, hogy ez a cselekvési terv tartalmazzon egy külön megelőzési pillért, amely az iskolákat, a szociális szolgálatokat és a családokat bevonó korai előrejelző mechanizmusokat, valamint olyan ifjúságközpontú megközelítést tartalmaz, amely az életkészségek közvetlen közösségi szerepvállalás révén történő fejlesztésére összpontosít;
5.	felhívja a Bizottságot, hogy a szervezett bűnözésre vonatkozó szabályok korszerűsítésére irányuló, küszöbön álló jogalkotási javaslatban is foglalkozzon a gyermekek szervezett bűnözői csoportok általi toborzásával; felkéri a Bizottságot, hogy fontolja meg egyedi rendelkezések – például a gyermekek toborzásával kapcsolatos súlyosbító körülmények – belefoglalását ebbe a javaslatba; e tekintetben megismétli felhívását a „bűnszervezet” olyan új közös fogalommeghatározásának létrehozására, amely figyelembe veszi az erőszak, a korrupció vagy a megfélemlítés bűnözői csoportok általi alkalmazását is;
6.	felhívja a Bizottságot, hogy a lehető leghamarabb tegyen közzé jogalkotási javaslatot a pirotechnikai termékekről szóló uniós irányelv[footnoteRef:7] felülvizsgálatára a pirotechnikai termékek fegyverként való használatának, többek között a kiszolgáltatott helyzetben lévő fiatalok kizsákmányolásának kezelése érdekében; ösztönzi a tagállamokat, hogy fokozzák az Europollal és az Eurojusttal folytatott együttműködést, különösen a kikötőkben, a logisztikai csomópontokban és a kiszolgáltatott közösségekkel rendelkező városi területeken, a bevált gyakorlatok megosztása és a gyermekeket érintő gyanús tevékenységek azonosításával és bejelentésével kapcsolatos képzés biztosítása révén; [7:  	Az Európai Parlament és a Tanács 2013/29/EU irányelve (2013. június 12.) a pirotechnikai termékek forgalmazására vonatkozó tagállami jogszabályok harmonizációjáról (HL L 178., 2013.6.28., 27. o., ELI: http://data.europa.eu/eli/dir/2013/29/oj).] 

7.	felhívja a Bizottságot és a tagállamokat, hogy ismerjék el a kábítószerekkel kapcsolatos megfélemlítést mint a szervezett bűnözésbe való toborzás bevett módját; felhívja a tagállamokat annak biztosítására, hogy a gyermekek toborzásával foglalkozó nemzeti stratégiák kifejezetten tartalmazzák a kábítószerrel kapcsolatos megfélemlítésre adott ügynökségközi válaszokat, a bevált gyakorlatok újabb modelljeire építve;
8.	sürgeti a megelőzést előtérbe helyező megközelítés és a gyermekközpontú, a nemek közötti egyenlőség szempontját érvényesítő, traumatudatos és ágazatközi integrált védelmi rendszerek elfogadását, amelyek a veszélyeztetett gyermekek korai azonosítására, a közösségi alapú beavatkozásokra, valamint a családok és a szociális szolgáltatások megerősítésére összpontosítanak; kiemeli a sport, az oktatási szövetségek és a közösségi szervezetek pozitív szerepét a biztonságos, egészséges és inkluzív környezet biztosításában;
9.	úgy véli, hogy a szervezett bűnözés határokon átnyúló jellege miatt a tisztán nemzeti áldozatvédelmi válaszlépések nem megfelelőek a gyermekek és a fiatalok számára; megerősített együttműködésre szólít fel a biztonsági, az igazságügyi, a gyermekvédelmi, az oktatási és az egészségügyi ágazat, valamint a köz- és magánszféra közötti partnerségek között a gyermekek védelmét szolgáló környezet integrált és ágazatközi keretének biztosítása érdekében, offline és online egyaránt;
10.	hangsúlyozza, hogy a gyermekek toborzásának online dimenziója immár központi szerepet játszik a szervezett bűnözői és terrorista csoportok operatív modelljeiben, amelyek szisztematikusan kihasználják a digitális szolgáltatásokat a gyermekek azonosítása, megcélzása, behálózása, manipulálása és kényszerítése céljából; hangsúlyozza, hogy a gyermekek szervezett bűnözői hálózatok általi online toborzása a platformok korlátozott együttműködése miatt jelentős jogérvényesítési hiányosságot teremt; felhívja a Bizottságot és a tagállamokat a platformokra vonatkozó jelenlegi kötelezettségeket betartatására;
11.	felhívja a Bizottságot és a tagállamokat, hogy biztosítsák a digitális szolgáltatásokról szóló rendelet erőteljes, következetes és a gyermekek jogainak megfelelő végrehajtását, összhangban a kiskorúak védelméről szóló bizottsági iránymutatásokkal;
[bookmark: _Hlk231893097]12.	felhívja a Bizottságot, hogy biztosítsa az uniós digitális jogszabályok teljes körű végrehajtását, és szükség esetén erősítse meg a platformok azon kötelezettségeit, hogy fellépjenek a gyermekek kizsákmányolása és toborzása ellen, valamint a digitális méltányosságról szóló, készülő jogszabály révén erősítse meg a kiskorúak online védelmét, megszüntetve a szabályozási hiányosságokat olyan területeken, mint a beépített biztonság, az életkornak megfelelő alapértelmezett beállítások és a gyermekekre irányuló célzott kereskedelmi gyakorlatok, biztosítva ugyanakkor, hogy az új intézkedések továbbra is arányosak maradjanak és tényeken alapuljanak, és összhangban legyenek a tágabb digitális szabályozási kerettel;
13.	hangsúlyozza a „bűncselekmény mint szolgáltatás” – többek között „az erőszak mint szolgáltatás” – növekvő veszélyét, amelynek révén a fiatalokat online toborozzák erőszakos feladatok elvégzésére; üdvözli az Europol GRIMM operatív munkacsoportját, és felhívja a tagállamokat, az Europolt és az Eurojustot, hogy a toborzókat, felbujtókat és magas szintű szereplőket célzó közös nyomozásokat erősítsék meg ahelyett, hogy a végrehajtási intézkedéseket a bűncselekményeket elkövető kiskorúakra korlátoznák;
14.	hangsúlyozza, hogy a toborzás eredményeként bűncselekményekben részt vevő gyermekeket a nemzetközi normákkal összhangban kell kezelni; emlékeztet arra, hogy az erőszakos csoportokkal való együttműködést gyakran a fokozatos kényszerítés és a csoportdinamika, nem pedig az ideológiai hovatartozás vezérli;
15.	hangsúlyozza, hogy mindig megfelelően figyelembe kell venni minden egyes eset egyedi körülményeit, beleértve a kényszerítést vagy a kizsákmányolást, valamint az elkövetett bűncselekmény súlyosságát, az elkövető által a közbiztonságra jelentett kockázat szintjét, valamint az alkalmazandó uniós és nemzeti jogot;
16.	gyermekbarát, a nemek közötti egyenlőség szempontját érvényesítő és traumatudatos igazságszolgáltatási rendszereket, valamint személyre szabott, ágazatokon átívelő, traumatudatos reintegrációs programokat szorgalmaz, beleértve az oktatáshoz, a mentális egészséghez és a pszichoszociális támogatáshoz, valamint a helyreállítási és rehabilitációs szolgáltatásokhoz való hozzáférést, a megtorlással szembeni védelmet, többek között a családok számára, a tisztességes foglalkoztatáshoz vezető utakat, valamint a megbélyegzés és az ismételt toborzás megelőzését célzó intézkedéseket; emlékeztet arra, hogy az (EU) 2016/800 irányelv értelmében a gyermekek szabadságuktól való megfosztását, különösen az őrizetet csak végső eszközként szabad elrendelni, és amennyiben lehetséges, a tagállamok illetékes hatóságainak alternatív intézkedésekhez kell folyamodniuk; megjegyzi, hogy egyes tagállamokban a helyreállító igazságszolgáltatás hatékonynak bizonyult;
17.	sürgeti a tagállamokat, hogy a tendenciák és a kockázati tényezők jobb megértése érdekében javítsák a gyermekek szervezett bűnözői és terrorista csoportokba történő toborzására vonatkozó interoperábilis, ágazatközi adatgyűjtést és -megosztást, beleértve a lebontott és harmonizált uniós szintű adatokat is; hangsúlyozza, hogy a gyermekekre vonatkozó adatok gyűjtésének, kezelésének vagy megosztásának teljes mértékben meg kell felelnie az adatvédelmi szabályoknak és a megkülönböztetésmentesség elvének;
18.	támogatja az olyan sikeres, tényeken alapuló kezdeményezések kiterjesztését, mint az EU–UNODC STRIVE Juvenile projekt és annak stratégiai utódja, az EU és az UNODC „A jövő védelme” elnevezésű kezdeményezése, többek között instabil és konfliktus sújtotta környezetben is;
19.	szorosabb nemzetközi együttműködésre szólít fel a partnerországokkal a határokon átnyúló toborzási hálózatok kezelése és a bűncselekményekhez kapcsolódó kizsákmányolás kiszervezésének megelőzése érdekében;
20.	hangsúlyozza, hogy ezen együttműködés részeként különös figyelmet kell fordítani a fokozottan kiszolgáltatott helyzetben lévő gyermekekre, köztük a kísérő nélküli és migráns gyermekekre, és biztosítani kell a biztonságos bejelentési csatornákhoz, a gyámsághoz, a jogi segítségnyújtáshoz és a jogokon alapuló, határokon átnyúló gyermekvédelmi mechanizmusokhoz való hozzáférést;
21.	hangsúlyozza a kiváltó okok – többek között a szegénység, az egyenlőtlenség, a kirekesztés, az oktatás hiánya, az erőszaknak való kitettség és a közszolgáltatások alulfinanszírozottsága – kezelésének fontosságát; felhívja a Bizottságot és a tagállamokat, hogy növeljék a civil társadalmi szervezetek, a közösségi alapú kezdeményezések, a sportegyesületek és az oktatási programok pénzügyi támogatását a szervezett bűnözői csoportok általi toborzásnak leginkább kitett területeken, hiteles alternatívákat kínálva a bűnözői útvonalakkal szemben;
22.	különösen aggódik amiatt, hogy a szervezett bűnözői hálózatok aránytalan mértékben veszik célba és zsákmányolják ki a lányokat és a fiatal nőket, többek között behálózás (grooming), emberkereskedelem és szexuális kizsákmányolás révén; hangsúlyozza, hogy a lányok sajátos akadályokkal szembesülnek a bűnözői kényszerítés előli menekülés, valamint az igazságszolgáltatáshoz, a felépüléshez és a visszailleszkedéshez való hozzáférés terén, és felhívja a tagállamokat annak biztosítására, hogy valamennyi megelőzési, védelmi és támogatási intézkedés vegye figyelembe a nemek közötti egyenlőség szempontját, és kifejezetten foglalkozzon a lányok sebezhetőségével és szükségleteivel; e tekintetben emlékeztet az emberkereskedelem elleni irányelvben[footnoteRef:8] meghatározott kötelezettségekre; [8:  	Az Európai Parlament és a Tanács (EU) 2024/1712 irányelve (2024. június 13.) az emberkereskedelem megelőzéséről és az ellene folytatott küzdelemről, valamint az áldozatok védelméről szóló 2011/36/EU irányelv módosításáról (HL L, 2024/1712, 2024.6.24., ELI: http://data.europa.eu/eli/dir/2024/1712/oj).] 

23.	felhívja a Bizottságot és a tagállamokat, hogy a vonatkozó uniós programok keretében különítsenek el megfelelő finanszírozást a gyermekek szervezett bűnözői és terrorista csoportok általi toborzásának megelőzése és az arra való hatékony reagálás érdekében, és különösen támogassák az eltűnt gyermekek felkutatására fenntartott, 116 000 hívószámú forródrót-hálózatot, amely különböző hivatalokat összekapcsoló, kulcsfontosságú partner a veszélyeztetett gyermekek azonosításában;
24.	utasítja elnökét, hogy továbbítsa ezt az állásfoglalást a Tanácsnak, a Bizottságnak, a tagállamok kormányainak és parlamentjeinek, az Europolnak, valamint az ENSZ Kábítószer- és Bűnügyi Hivatalának.

